በዓፋርና በጋምቤላ በጎርፍ የተፈናቀሉ ከ800 በላይ ቤተሰቦች ድጋፍ እየተደረገላቸው ነው
በዓፋርና በጋምቤላ ክልሎች የጎርፍ አደጋ ለደረሰባቸው ቤተሰቦች የምግብና የቁሳቁስ ድጋፍ መደረጉን የብሄራዊ የአደጋ ስጋት ስራ አመራር ኮሚሽን ገለጸ ፡፡በብሄራዊ የአደጋ ስጋት ስራ አመራር ኮሚሽን የቅድሚያ ማስጠንቀቂያና የአስቸኳይ ጊዜ ምላሽ ዳይሬክቶሬት ተጠባባቂ ዳይሬክተር ወይዘሮ አልማዝ ደምሴ ዛሬ ለዋልታ እንደገለጹት፤ በዚህ ወር በዓፋርና በጋምቤላ ክልሎች በደረሱት የጎርፍ አደጋዎች ከ890 በላይ ቤተሰቦች ተፈናቅለዋል፡ለነዚህም የፌደራሉ መንግስት ከ800  ኵንታል በላይ ስንዴ ፣አልሚ ምግብና ዘይት ተሰራጭቷል ፡፡እንደዚሁም ከ8 ሺህ በላይ ምግብ ነክ ያልሆኑ የመመገቢያና የመጠለያ ቁሳቁሶች መከፋፈሉን ወይዘሮ አልማዝ አስታውቀዋል ፡፡በሌሎች በደቡብ በኦሮሚያ፣ በአማራ፣ በትግራይና በቤኒሻንጉል ጉሙዝ የተለያዩ የጎርፍ አደጋዎች መከሰታቸውን ጠቁመዋል፡፡እነዚህም በክልሉ ዓቅም ተመሳሳይ የምግብና የቁሳቁስ ድጋፍ ማግኘታቸውን ጠቁመዋል ፡፡በሀገራችን በተለይም በሐምሌና ነሐሴ ወራት ላይ ከፍተኛ የጎርፍ አደጋ ጉዳት የሚደርስበት ነው ያሉት ተጠባባቂ ዳይሬክተሯ፤ህብረተሰቡ ተገቢውን ጥንቃቄ እንዲያደርግ ነው ያስገነዘቡት ፡፡ጎርፍን በዘላቂነት ለመግታትም የግድብ ስራ ፣የተበላሹትን ግድቦች የመጠገንና የጎርፍ ማስወገጃ ቦዮች ጠረጋ እየተከናወኑ መሆናቸውን ገልጸዋል ፡፡ 